VENDIM
Nr. 497, datë 13.9.2017

PËR DHËNIEN NË PËRDORIM TË PËRKOHSHËM, PA SHPËRBLIM, TË NJË PJESE TË ISH- GODINËS SË LIDHJES SË SHKRIMTARËVE DHE ARTISTËVE, NGA MINISTRIA E EKONOMISË, KULTURËS DHE INOVACIONIT MINISTRIT TË SHTETIT PËR ADMINISTRATËN PUBLIKE DHE ANTIKORRUPSIONIN DHE DREJTORISË SË PËRGJITHSHME TË ANTIKORRUPSIONIT
(Ndryshuar me VKM nr. 46, datë 31.1.2018; nr. 35, datë 16.1.2025)
(i përditësuar)

Në mbështetje të nenit 100 të Kushtetutës, të neneve 901 e në vijim të ligjit nr. 7850, datë 29.7.1994, “Kodi Civil i Republikës së Shqipërisë”, të ndryshuar, dhe të pikës 4, të nenit 3, të ligjit nr. 8743, datë
22.2.2001, “Për pronat e paluajtshme të shtetit”, të ndryshuar, me propozimin e Kryeministrit, Këshilli i
Ministrave
VENDOSI:
1. Dhënien në përdorim të përkohshëm, pa shpërblim, të një pjese të ish-godinës së Lidhjes së Shkrimtarëve dhe Artistëve, në  përgjegjësi  administrimi  të  Ministrisë së Ekonomisë, Kulturës dhe Inovacionit, për  sistemimin  me  mjedise  pune  të Ministrit të Shtetit për Administratën Publike dhe Antikorrupsionin dhe Drejtorisë së Përgjithshme të Antikorrupsionit, sipas hartave treguese dhe kartelave të pasurisë që i bashkëlidhen këtij vendimi dhe janë pjesë përbërëse e tij.
2. Një pjesë e ish-godinës së Lidhjes së Shkrimtarëve dhe Artistëve u jepet në përdorim të përkohshëm, pa shpërblim, Ministrit të Shtetit për Administratën Publike dhe Antikorrupsionin dhe Drejtorisë së Përgjithshme të Antikorrupsionit deri më 30.9.2025.
3.  Ministrit të Shtetit për Administratën Publike dhe Antikorrupsionin dhe Drejtorisë së Përgjithshme të Antikorrupsionit u  ndalohet  të  ndryshojnë destinacionin e pronës së përcaktuar në pikën 1, të këtij vendimi, ta tjetërsojnë atë ose t’ua japin në përdorim të tretëve.
4. Ngarkohet Ministria e Ekonomisë, Kulturës dhe Inovacionit dhe ministri i Shtetit për Administratës Publike dhe Antikorrupsionin të lidhin një marrëveshje, ku të përcaktohen modalitetet e përdorimit dhe të vënies në dispozicion të një pjese të ish-godinës së Lidhjes së Shkrimtarëve dhe Artistëve, si dhe kalimi kapital i pajisjeve të zyrave, sipas legjislacionit në fuqi.
5. Shfuqizuar. 
6. Ngarkohen Ministria e Ekonomisë, Kulturës dhe Inovacionit, Ministrit të Shtetit për Administratën Publike dhe Antikorrupsionin dhe Drejtorisë së Përgjithshme të Antikorrupsionit për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

